Mory Kanté

Mory Kanté (29. märts 1950 Albadaria – 22. mai 2020 Conakry) oli Guinea laulja.

Ta oli pärit pärimusmuusikute perekonnast. Ta saadeti noorena Guineast Bamakosse Malis, kus õppis lisaks laulmisele Lääne-Aafrika keelpilli kora mängimist. Moslemina lisas Kanté oma muusikalisse loomingusse islami muusika mõjusid. 1971. aastal liitus ta Mali ansambliga Rail Band, mille solistiks sai ta pärast Salif Keita lahkumist ansamblist.

1980. aastate alguses kolis Kanté Pariisi. Oma esimese albumi andis ta välja 1981. aastal. Ta sai rahvusvaheliselt tuntuks tänu oma 1987. aasta mandinkakeelsele hittlaulule "Yé ké yé ké", mis jõudis paljudes Euroopa riikides edetabelite tippu. Sellest sai esimene Aafrika singel, mida müüdi maailmas ühe miljoni koopia.

Karjääri jooksul andis ta välja kolmteist sooloalbumit, millest viimane ilmus 2017. aastal. 2014. aastal salvestas ta koos mitmete teiste tuntud Aafrika muusikutega laulu "Africa Stop Ebola", et tõsta teadlikust Lääne-Aafrikas aset leidnud ebolakriisist.

 Viited 

Kategooria:Muusikud
Kategooria:Sündinud 1950
Kategooria:Surnud 2020
Kategooria:Guinea inimesed